 Police arrest Burna Boy security escorts wey allegedly shoot man for Lagos club plus everything we know  Nigeria Police say dem don arrest di officers wey allegedly dey involved in one shooting for Lagos club on Wednesday. Tori comot on Saturday say some police officers wey dey attached to one popular Nigerian musician Burna Boy allegedly shoot one man for a club for Victoria Island of di state. Force spokesman Olumuyiwa Adejobi say di Inspector General of Police don order di commissioner of police for Lagos to investigate di mata. For one Twitter post, one man wit handle Theflowolf on Wednesday  explain say di wahala start after one misunderstanding between im friends wey e carry go enjoy for club and Burna Boy pipo. E tok say im friend sustain gun wound for leg and and another for im head. E explain further say dem later rush im friends to di Naval Medic Centre wia two soldiers donate blood to dem. Di doctor say di iPhone for im pocket wey di bullet enta na im make di shooting less fatal, di iPhone save im life e tok. For one Twitter post, police tok tok pesin say We don begin investigate di mata. We don identify and arrest di policemen. Dem don chop detainment almost immediately after di incident. Di IGP don order di CP of Lagos, CP Abiodun Alabi to conclude im investigation and forward report for necessary action. Adejobi say dem neva see di artist Burna Boy, be dem go question am wen dem get am. As usual we assure una of thorough investigation and decent judgment. We neva see di artist, but we go question am whenever we see am. Justice go dey serve for dis mata. We assure you. BBC Pidgin don reach out to Ms Bose Ogulu wey be Burna manager for reaction. Dey born Damini Ogulu AKA Burna Boy wey be Nigerian singer-songwriter, record label executive, Burna Boy on di 2nd of July, 1991 for Port Harcourt city, Nigeria. E be di only son and eldest of three children to Bosede and Samuel Ogulu.Y oung Burna attend Montessori International primary school for Port Harcourt 1993-2002 and Corona Secondary School, Lagos 2002-2008. Burna search for knowledge take am outside Nigeria go United Kingdom to study Media Technology for University of Sussex 20082009 and Oxford Brookes University 20092010 to study Media Communications and Culture. Afta which e do one-year internship with Rhythm 93.7 FM Port Harcourt before e officially launch im professional music career wen e dem sign on to Aristocrat records - wey come make am permanent relocate to Lagos. Di singer wey win di Best Global Music Album category for di 63rd Grammy Awards afta dem nominate am two time back to back, na one of di most successful African singer for world. 